Gitte Lillelund Bech (V), 2010-06-01:
Nu er det jo heldigvis sådan, at man i Folketinget stemmer efter sin overbevisning.
Til gengæld mener vi, at det kan løses på en mere pragmatisk vis.
Forslaget, vi behandler i dag, omhandler, at regeringen hurtigst muligt sikrer, at reglerne for aflønning af deltidsansatte og frivillige brandfolk ændres, således at denne gruppe fremover modtager vederlag i stedet for løn.
Det er det, vi diskuterer – vederlag i stedet for løn.
Så står hr. Bjarne Laustsen her til anden og sidste behandling og siger, at hr. Bjarne Laustsen slet ikke er optaget af vederlagsmodellen, og så bekymrer det mig da, at hr. Bjarne Laustsen med sin mangeårige indsigt i folketingsarbejdet fremsætter forslag, som man faktisk tilsyneladende åbenbart ikke selv har tænkt sig at støtte, for det var jo det, der fremgik af hr. Bjarne Laustsens seneste indlæg.
Indledningsvis vil jeg slå fast, at når jeg tager ordet i dag, er det for endnu en gang at sige, at regeringen ikke kan støtte en vederlagsmodel som den, der er foreslået i B 85, som er det beslutningsforslag, vi anden- og sidstebehandler i dag.
En vederlagsmodel for deltidsbrandmænd på supplerende dagpenge løser ikke nogen problemer.
Til gengæld har vi i Forsvarsministeriet faktisk taget fat på anden vis.
For bl.a. efter drøftelser med Dansk Folkeparti tog vi i maj fat i Kommunernes Landsforening og Foreningen af Kommunale Beredskabschefer og anbefalede for det første, at kommunerne prøvede at tilpasse deres vagtplanlægning for de deltidsansatte brandmænd, så man om muligt forlænger den periode, der går, fra en deltidsansat brandmænd begynder at forbruge retten til supplerende dagpenge, og til den ret så udløber; for det andet, at kommunerne undersøger de yderligere muligheder, der også på længere sigt kunne være for at imødekomme nuværende og fremtidige udfordringer med at fastholde og rekruttere deltidsansatte brandmænd som følge af samfundets generelle udvikling.
Jeg vil minde om, at det i henhold til beredskabsloven er den enkelte kommunalbestyrelse, som har ansvaret for, at det kommunale redningsberedskab kan yde en forsvarlig indsats mod skader på personer, ejendomme og miljøet ved ulykker og katastrofer.
Deltidsansatte brandmænd er altså ansat i de kommunale redningsberedskaber eller hos Falck, som er operatør for nogle af kommunerne.
Det betyder så også, at det er kommunalbestyrelsens ansvar, at det kommunale redningsberedskab er dimensioneret til at håndtere de opgaver, og at der også er det nødvendige antal ansatte, ikke mindst deltidsbrandmænd, med de nødvendige kvalifikationer.
Derfor synes jeg jo, det måske er naturligt at tage fat om nældens rod og netop tage fat i kommunerne og tage en snak med dem for at finde ud af, om de ikke kunne være mere aktive, end tilfældet har været, i forhold til at undersøge alternative løsninger og imødegå den bekymring, som vi jo alle sammen deler, for, at der er arbejdsløse deltidsansatte brandmænd, som på et eller andet tidspunkt kan risikere, at deres ret til supplerende dagpenge udløber.
Jeg tror på, at kommunerne har en interesse i at leve op til deres ansvar om et forsvarligt kommunalt redningsberedskab, og derfor har jeg som sagt, ud over at jeg har skrevet til Kommunernes Landsforening og Foreningen af Kommunale Beredskabschefer, også nu taget initiativ til, igen bl.a. på baggrund af drøftelser med Dansk Folkeparti, at jeg her i juni mødes med både KL og Foreningen af Kommunale Beredskabschefer, med henblik på at vi tager en videre drøftelse af, hvad man kan gøre for at løse problemet vedrørende de deltidsansatte brandmænd.
Jeg synes faktisk, at det er vejen frem, og jeg tror på, at dialogen er vejen frem, frem for at stemme ja til det her forslag, som altså indebærer en vederlagsmodel, som rent faktisk fratager deltidsbrandmændene deres lønmodtagerrettigheder.
Jeg synes jo, at det er værd at notere, at den røde blok har tænkt sig at fratage medarbejdere deres lønmodtagerrettigheder.
Derudover vil en vederlagsmodel være i strid med EU's regler, og den vil i øvrigt ophæve tjenesteforholdet mellem arbejdstager og arbejdsgiver. Derfor vil regeringen ikke være med til at indføre en vederlagsmodel, der kan svække beredskabet, og jeg kan derfor også kun opfordre til, at man rent faktisk stemmer imod B 85.
Det kan jeg i hvert fald sige at regeringen har tænkt sig at gøre.